Kerteh F.C.

Kelab Bola Sepak Kerteh (English: Kerteh Football Club), biasanya dirujuk sebagai Kerteh FC merupakan sebuah kelab bola sepak yang berpangkalan di Kerteh, Terengganu, Malaysia. Ditubuhkan pada tahun 2018, kelab ini bertanding dalam Liga Amatur Terengganu (TAL), yang merupakan sebahagian daripada Liga M4 Malaysia, pertandingan bola sepak peringkat keempat dalam sistem liga bola sepak Malaysia.

Diberi jolokan sebagai The Oilers, mereka menjuarai Liga Amatur Terengganu dan Piala TAL pada musim sulung mereka pada tahun 2019. Sejak penubuhannya, Kerteh FC mempunyai persaingan sengit dengan Real Chukai FC, satu lagi pasukan yang berpangkalan di Kemaman. Persaingan antara mereka ini dirujuk sebagai Kemaman Derby oleh penyokong kedua-dua kelab.

Sejarah

Permulaan 
Kerteh FC ditubuhkan secara tidak rasmi pada bulan Julai 2017 oleh Syed Khairi Amier Syed Radzuan, Ramzan Ibrahim dan Muhamad Badrrol Idris, tiga rakan dari pertubuhan bukan kerajaan Gabungan Pemuda-Pemuda Islam (GAPPs) yang berpusat di Kerteh. NGO ini telah menganjurkan pelbagai kejohanan sukan sejak 2008.

Musim sulung 

Pasukan ini dibentuk secara rasmi pada 25 September 2018 dan bertanding dalam pertandingan kompetitif pertama mereka pada 25 Oktober 2019 di . Di bawah bimbingan Kamal Rodiarjat, kelab ini telah memenangi kejuaraan liga dan piala pada 2019, sekaligus menjadi pasukan divisyen empat pertama di Terengganu yang melakukan double dan layak ke Piala FA Malaysia 2020.

Kelab ini membuat penampilan pertama dalam Piala FA menentang Northern Lions FC pada pusingan kelayakan yang menyaksikan mereka tewas 2-0 di Stadium Mak Chili, Kemaman.

Pemilikan dan kewangan

KAL Services Sdn. Bhd. 
Syarikat yang merupakan pemilik kepada Kelab Bola Sepak Kerteh, KAL Services Sdn. Bhd. adalah syarikat tujuan khas (SPV) yang ditubuhkan untuk menjamin kelestarian kewangan dan pertumbuhan komersial kelab. Selain daripada perniagaan bola sepak, syarikat ini terlibat dalam kegiatan perniagaan lain yang berkaitan dengan industri minyak dan gas, marin dan pembinaan, dengan semua hasil pendapatan disalurkan kepada kelab. Pada 5 Disember 2020, kelab mengumumkan bahawa INKA Creative Agency, sebuah agensi kreatif yang berpangkalan di Kuala Lumpur membeli 10% saham milik syarikat.

Penyata kewangan dan pengiktirafan 

Walaupun Kerteh bertanding di peringkat keempat Liga Malaysia, Kerteh FC adalah salah satu daripada beberapa buah kelab di Malaysia yang menerbitkan penyata kewangan mereka kepada umum dan dianggap sebagai salah satu kelab bola sepak yang paling menguntungkan di negara ini sekaligus mendapat pujian dari Setiausaha Agung Persatuan Bola Sepak Malaysia, Stuart Michael Ramalingam.

Kelab ini mencatatkan keuntungan sebanyak 20.9% untuk tahun berakhir 2018. Pada tahun 2019, pendapatan Kerteh FC meningkat sebanyak 232.8%. Kelab ini juga mempelbagaikan sumber pendapatan mereka, terutama melalui perniagaan yang merangkumi minyak dan gas, sekolah bola sepak, siaran langsung atas talian, pengiklanan, liga akar umbi, dan perdagangan. Walaupun dilanda wabak COVID-19, kelab ini berjaya mencatatkan keuntungan sebanyak 4% untuk tahun yang berakhir pada 2020.

Pada 15 Jun 2020, Kerteh FC menerima jemputan oleh Perbadanan Pembangunan Perdagangan Luar Malaysia (MATRADE) untuk berkongsi pengalaman, pendapat dan pelbagai maklumat teknikal dan komersial kelab komuniti.

Jenama dan identiti

Logo dan warna 

 

Setelah pembelian saham syarikat oleh INKA Creative pada disember 2020, kelab ini melalui proses penjenamaan semula dan telah melancarkan logo baru pada 27 Mac 2021. Logo baru mereka mendapat inspirasi utama daripada kilang pemprosesan petroleum di Kerteh dan menampilkan huruf K iaitu huruf awal pada nama dan lokasi kelab. Ia juga mengekalkan beberapa elemen reka bentuk daripada logo lama seperti batu permata merah, yang diilhamkan oleh api yang dipancarkan dari cerobong tinggi di tepi laut, pemandangan yang cukup sinonim dengan bandar Kerteh. Usaha penjenamaan kelab ini dipuji secara meluas dalam kalangan pemerhati bebas dan peminat bola sepak di Malaysia.

Jersi 

Kit Kerteh FC pada mulanya dihasilkan oleh syarikat pakaian sukan Thailand Pegan Sport pada tahun 2018. Sejak musim 2021 dan seterusnya, kit kelab telah dihasilkan dan ditaja oleh syarikat pakaian sukan tempatan Vayorken, termasuk untuk pasukan utama, pasukan akademi dan pasukan sukan eletronik.

Warna rasmi kelab ini ialah hijau dan putih. Pada permulaan penubuhan, Kerteh memakai jersi warna hijau pendarfluor pada tahun 2018. Pada musim pertama mereka di Liga Malaysia, jersi tuan rumah berwarna hijau dengan gelung putih dan jersi pelawat pula berwarna hijau dengan jalur hijau gelap. Jersi ketiga pula berwarna merah pekat. Pada tahun 2020, jersi edisi khas telah dihasilkan kerana pembatalan Liga M4 Malaysia oleh Liga Bola Sepak Malaysia.

Tuan rumah

Pelawat

Alternatif

Edisi khas 

Pada bulan Jun 2020, Kerteh FC telah melancarkan jersi khas iaitu 'Kerteh FC Jersey 2020 #StayAtHome Edition' sebagai peringatan kepada sekatan kerajaan yang disebabkan oleh wabak COVID-19 di Malaysia. Setiap jersi mempunyai nombor siri tersendiri di bahagaian kiri bawah jersi. Jersi itu juga mempunyai tulisan 'Perintah Kawalan Pergerakan' dengan tarikh '18.3.2020 - 9.6.2020 ' di dada untuk mengenang perintah kawalan pergerakan Malaysia yang dilaksanakan oleh kerajaan. Angka 20 di bahagian belakang jersi melambangkan tahun 2020, tahun bermulanya wabak COVID-19 melanda Malaysia. Kerana permintaan yang tinggi, jersi itu dilancarkan semula pada September 2020 dan sekali lagi pada bulan Julai 2021.

Lagu 

Pada 4 Februari 2019, Kerteh FC telah menerbitkan lagu rasmi kelab berjudul Kerteh FC (The Oilers) – The City of Light. Lirik dan komposisi musik oleh Azizul Hj Umar dan dinyanyikan oleh Oja.

Stadium 

Kelab ini telah bermain di beberapa padang dan stadium di sekitar daerah Kemaman sejak penubuhan mereka. Setelah mengadakan pertemuan dengan Majlis Perbandaran Kemaman pada 24 Jun 2020, kelab ini berjaya mendapatkan hak pajakan untuk penggunaan Stadium Mini Kertih sebagai stadium tuan rumah mereka untuk musim 2021. Pajakan ini termasuk dengan sebidang tanah seluas 8.49 hektar di sekitar stadium mini yang akan dibangunkan oleh kelab itu menjadi Bandar Sukan Kerteh (English: Kerteh Sports City) yang merangkumi kemudahan sukan lain. Kelab ini juga telah mengumumkan Red Antlers Sdn. Bhd. sebagai pelabur untuk projek pembangunan tersebut dan memberi peluang kepada rakan kongsi yang berminat dengan hak penamaan stadium yang akan datang.

Pembangunan bola sepak 
Kerteh FC mempunyai program pembangunan akademi dan elitnya sendiri sebagai sebahagian daripada rancangan jangka panjang kelab untuk memupuk bakat bola sepak dan mendorong gaya hidup sihat dan penyertaan bola sepak dalam kalangan masyarakat di Kerteh dan Kemaman. Melatih pemain seawal umur 8 tahun, program pembangunannya disediakan oleh Penasihat Teknikal kelab dari Sepanyol, Oscar Riera Alvarez. Selain latihan bola sepak, para pemain diberikan biasiswa oleh kelab dan didaftarkan ke sekolah terbaik di Kerteh atau Kemasik, dan berpeluang untuk melanjutkan pelajaran di kolej atau universiti di Kemaman. Kelab ini merancang untuk mengendalikan beberapa sekolah bola sepak di luar Terengganu pada tahun 2026.

Rakan kelab 
Pada 5 September 2020, Unió Esportiva Sant Andreu, kelab bola sepak yang berpangkalan di Barcelona mengumumkan perjanjian kerjasama dengan Kerteh FC, yang menjadikan kelab Malaysia itu sebahagian daripada Program Antarabangsa pasukan Sepanyol tersebut. Kerjasama ini membolehkan pemain akademi Kerteh FC dibimbing oleh jurulatih Sant Andreu dan memberikan mereka peluang sekaligus membantu perkembangan mereka. Pemain terbaik dari skuad B-18 dihantar untuk pemilihan dan latihan, sementara mereka yang tidak berpeluang untuk pergi ke Sepanyol diserap ke Senior B, pasukan simpanan untuk skuad utama.

Akar umbi 
Kerteh FC menganjurkan Kemasik Grassroot Cup pada tahun 2018 dan bekerjasama dengan syarikat seperti RHB Bank Kerteh dalam memberikan biasiswa latihan kepada kanak-kanak yang berbakat tetapi kurang berkemampuan. Kelab ini juga menubuhkan Kemasik Amateur League pada tahun yang sama dengan tujuan mengesan bakat di Kerteh dan Kemasik. Pada musim sulungnya, lapan pasukan mengambil bahagian dalam liga yang berlangsung selama lebih kurang enam bulan. Pasukan yang mengambil bahagian diberikan geran, kursus dan program perkongsian untuk membantu mereka menguruskan kewangan, latihan dan pengurusan kelab masing-masing.

Pada 4 Disember 2020, kelab ini dianugerahkan Ahli Gangsa Piagam SupaRimau FAM, iaitu alat sokongan untuk menyokong akademi bola sepak dalam peranan mereka melaksanakan program dan aktiviti akar umbi oleh Persatuan Bola Sepak Malaysia.

Penajaan dan kerjasama

Pemain

Skuad Utama

Kapten

Pengurusan dan staf kejurulatihan

KAL Services Sdn. Bhd.

Kelab Bola Sepak Kerteh

Ketua jurulatih

Rekod kelab

Penampilan

Statistik setiap musim 

Key:

Pld = Played, W = Won, D = Drawn, L = Lost, F = Goals for, A = Goals against, GD = Goal difference, Pts= Points, Pos = Position

Kejuaraan

Domestik

Liga 
Liga M4 Malaysia: Liga Amatur Terengganu
 Juara (1):  2019

Piala 
TAL Cup
Juara (1):  2019

Rujukan 

Kelab bola sepak di Malaysia
Penubuhan 2018 di Malaysia
Terengganu